Kilder til VG: PST varslet politidistriktene om økt fare for høyreekstreme angrep
Meldingen om negativ utvikling i de høyreekstreme miljøene gikk internt i politiets kanaler tidligere i sommer, får VG opplyst. Også regjeringen og Justisdepartementet skal være orientert. Nå, etter angrepet mot moskeen i Bærum lørdag, vurderer PST å gå offentlig ut med disse vurderingene. Politiet mener at terrorsiktede Phili Manshaus har innvandringsfiendtlige og høyreekstreme holdninger. PST-sjef Hans Sverre Sjøvold innkalte til pressekonferanse klokken 14 mandag. les ogsåDer er det ventet at Sjøvold vil orientere nærmere om trendene og PSTs overordnede vurderinger av terrortrusselen i Norge. Ifølge VGs opplysninger vil nivået på den generelle terrortrusselen mot Norge ikke endres nå, som en følge av terrorangrepet i Bærum. Den har siden mai vært på nivå tre av fem, «moderat terrortrussel». Terrorsiktede Philip Manshaus ble mandag ettermiddag fremstilt for fengsling i Oslo tingrett. Han har foreløpig nektet å forklare seg for politiet, og nekter straffskyld.PST støtter seg til informasjon både nasjonalt og internasjonalt når de nå gir uttrykk for den økte bekymringen, som de har vurdert gjennom hele sommeren. I PSTs trusselvurdering for 2019, som ble lagt frem i februar i år, het det at trusselbildet var preget av en stabil og varig utvikling. Det var ekstreme islamistiske grupper som da var regnet som den mest alvorlige terrortrusselen. Om terrortrusselen fra høyreekstreme skrev PST i sin oppsummering: «Det er lite sannsynlig at norske høyreekstreme vil forsøke å gjennomføre terrorangrep i 2019, ettersom de fremdeles fokuserer på radikalisering og organisasjonsbygging. Det at enkelte innvandrings- og islamfiendtlige grupper ser ut til å øke sin tilstedeværelse i de norske høyreekstreme miljøene, vil utgjøre en særskilt utfordring det kommende året.» Saken utvides.
Politidistriktene skal være varslet av Politiets sikkerhetstjeneste (PST) om en negativ utvikling i de høyreekstreme miljøene over tid. I februar mente PST at en angrep fra høyreekstreme var «lite sannsynlig».